له‌ی باوه‌ته‌و، گووڤار "واشنتۆن ئیگزامینەر" له‌ زووان برێت مه‌كگۆرك نوێنه‌ر سه‌رۆك ئه‌مريكا له‌ هاوپه‌يمانی ناوده‌وڵه‌تی دژ وه‌ داعش له‌ راپۆرتيگ ك(شه‌فه‌ق نيوز)ئاگاداری بوی، ئه‌وه‌ ده‌رخست ك حكومه‌ت عراق كار ئه‌را بڕين مووچه‌ی ئه‌و ئه‌ندامه‌يل ناو ڕزه‌يل سوپاى وڵاته‌گه‌ی ئه‌كا ك گله‌و نه‌خواردنه‌ ئه‌را ناو سوپاو پۆليس.
نوێنه‌ره‌گه‌ی ئۆباما له‌ هاوپه‌يمانی ناوده‌وڵه‌تی ئه‌را جه‌نگ داعش باس له‌وه‌يش كرد و وت: له‌وه‌ختيگ ك وڵاته‌يل يه‌كگرتگ ئه‌مريكا بڕيار كلكردن هيز فيشتر دا ئه‌را عراق، ئه‌و هيزه‌يله‌ راوێژكار له‌تيان وجوود ديريد ك هاوكاری سوپا ئه‌كه‌ن له‌ پلان ئداری و وه‌ڕيه‌وبردن و كومه‌ككردن لۆجيستی ناو ڕزه‌يل سوپا.
مه‌كگۆرك له‌باوه‌ت بڕين مووچه‌ی بنديواريه‌يل ك له‌ناو عراقيه‌يل وه‌ "فه‌زائيه‌يل" ناسريانه‌ وت: ليست مووچه‌ی ناو ڕزه‌يل سوپا بوه‌تيگه‌ حكومه‌ت عراق له‌ ئيسه‌ كار له‌بانی ئه‌كا، وه‌لی ئيمه‌ ده‌سميه‌تيان ئه‌يه‌يم تا ماوه‌يگ دوير و دريژ.
ئی هه‌وڵه‌يل ئداره‌ی ئه‌مريكايشه‌ له‌وه‌ختيگه‌ ك عه‌باس به‌ياتی سه‌رۆك هاوپه‌يمانی ليست ده‌وڵه‌ت ياسا له‌ ١٨ی مانگ كانوون يه‌كه‌م ئمساڵ داوا له‌ هه‌ردوگ وزاره‌ت وه‌رگری و ناوخوه‌يی عراقی كرد ڕی وشوون تون بگرنه‌ وه‌ر له‌ دژ ئه‌و كارمه‌ند و سه‌رباز و پۆليسه‌يله‌ ك بندواريين و هويچ ئه‌ركيگ جيوه‌جی ناكه‌ن و مووچه‌ وه‌رئه‌گرن.
جی باسه‌، زويتريش هه‌ر له‌ی باوه‌ته‌و حه‌يده‌ر عبادی سه‌رۆك وه‌زيره‌يل عراق له‌ڕووژ ٣٠ ته‌شرين دويه‌م ساڵ ٢٠١٤ ئاشكرايكرد ك ناو ٣٠ هه‌زار كارمه‌ند بنديواری له‌ناو ڕز هيزه‌يل سه‌ر وه‌ وزاره‌ت وه‌رگری لاورياگه‌.
ج . أ
